Man boet met lewe om geliefdes tydens ‘oorlog’ op kleinhoewe te beskermJohan Oelofse en Miempie Du Toit. Foto: Verskaf Johan Oelofse, ŉ 42-jarige bouer van Louis Trichardt in Limpopo, het Sondagaand manalleen ses aanvallers afgeweer wat uit die bloute lukraak losgebrand het op die huis waar hy en sy geliefdes op ŉ kleinhoewe buite die dorp woon. Hy het sy lewe geoffer, maar kon in sy doel slaag om hulle uit die huis te hou. Oelofse en sy vriendin, Miempie du Toit (42), het Sondagaand televisie gekyk kort nadat Du Toit se twee kinders, Wimpie (10) en Inge (16), gaan slaap het toe “alle hel” omstreeks 21:30 losgebars het. “Inge het skaars haar kamerlig afgesit. Die huis was donker en net die televisie was aan toe Inge se kamervenster stukkend geskiet is,” het ŉ erg getraumatiseerde Du Toit Dinsdag aan Maroela Media gesê. Oelofse en Du Toit is dadelik na die kinders se kamers. Die vier het in ŉ gangetjie geskuil terwyl skote al om die huis afgegaan en altesaam 19 vensters stukkend geskiet is. Oelofse kon in die harwar daarin slaag om sy pistool en selfoon in die hande te kry. Hy het in die rigting van die aanvallers geskiet van waar hulle van alle kante om die huis toegeslaan het. Die paartjie het ŉ vriend, Marius Botha, gebel en hulp ontbied. Botha het op sy beurt die polisie en buurtwag ontbied. “Hulle het van buite af geskree hulle gaan ons almal doodmaak. Johan het vir hulle geskreeu dat hulle nie sal inkom nie. Hy het sy alles gegee om hulle buite te probeer hou en amper al sy patrone gevuur toe hy in die kop getref is.” Du Toit verduidelik sy en die kinders het net plat op die gang se vloer bly lê en dat daar vir ŉ lang ruk stilte was voor hulp opgedaag het. Die verdagtes het gevlug sonder om enigiets te buit. “Binnekort was almal daar, maar dit was te laat vir Johan. Hy was op slag dood,” het sy huilend gesê. Kol. Ronel Otto, provinsiale polisiewoordvoerder, het die voorval aan Maroela Media bevestig. “Die polisie en buurtwag het die verdagtes se spore gevolg en van hulle waargeneem waar hulle onder ŉ klein bruggie geskuil het,” het Otto gesê. “Die verdagtes het op die polisie geskiet. Die polisie het teruggeskiet.” Een verdagte is óf deur die polisie óf deur Oelofse gewond. Hy is in hegtenis geneem en onder polisiebewaking na ŉ hospitaal geneem. Nog ŉ verdagte is daarna in hegtenis geneem. Die polisie het beslag gelê op twee vuurwapens wat vroeër die naweek by ŉ naburige plaas tydens inbraak gesteel is. Volgens Otto is die res van die verdagtes steeds soek en ondersoek die polisie ŉ saak van moord. “Johan is ons held. Hy het sy lewe opgeoffer om die groep uit die huis te hou. Hy was ŉ sagte mens wat altyd daar was as ŉ mens hom nodig gehad het. Hy het sy alles vir my en my kinders gegee,” het Du Toit gesê. As Oelofse nie gewerk het nie, het hy takies om die huis verrig en was ook mal daaroor om te skilder. Hy laat Du Toit en haar kinders, ŉ broer, twee susters en ŉ dogter agter. Oelofse se verassingsdiens vind Saterdag om 10:00 by die Agape-gemeente op Louis Trichardt plaas. Du Toit en haar kinders woon tans by familie in die dorp en ontvang berading. Sy het gesê sy gaan nie teruggaan na die kleinhoewe toe nie.